Obec Kochanovce, 066 01 Humenné



 **Všeobecne záväzné nariadenie č. 5/2019 o miestnych daniach a o miestnom poplatku za komunálne odpady a drobné stavebné odpady na území obce Kochanovce**

1. Návrh VZN zverejnený na úradnej tabuli a webovej stránke obce na verejné pripomienkovanie: 25.11.2019
2. Zvesené z úradnej tabule: 06.12.2019
3. Pripomienky k návrhu VZN: žiadne
4. VZN schválené na zasadnutí OZ dňa 09.12.2019 uznesením č. 17/2019
5. VZN vyhlásené vyvesením na úradnej tabuli dňa 11.12.2019

Zverejnené na webovej stránke obce dňa 11.12.2019

1. VZN nadobúda účinnosť dňa 01.01.2020

*Obecné zastupiteľstvo obce Kochanovce na základe ustanovenia § 6 ods. 1 zákona SNR č. 369/1990 Zb. o obecnom zriadení v znení neskorších predpisov a zákona č. 582/2004 Z. z. o miestnych daniach a  miestnom poplatku za komunálne odpady a  drobné stavebné odpady v znení neskorších predpisov v y d á v a  pre územie obce Kochanovce toto*

**VŠEOBECNE ZÁVÄZNÉ NARIADENIE**

 **č. 5/ 2019**

**o miestnych daniach a o miestnom poplatku za komunálne odpady a drobné stavebné odpady na území obce Kochanovce**

ČASŤ PRVÁ

#### **ÚVODNÉ USTANOVENIA**

**§ 1**

(1) Toto všeobecne záväzné nariadenie (ďalej len „nariadenie“) upravuje podmienky ukladania miestnych daní a miestneho poplatku za komunálne odpady a  drobné stavebné odpady (ďalej len „miestne dane a miestny poplatok“) na území obce Kochanovce.

(2) Obec Kochanovce ukladá na svojom území tieto miestne dane:

a) daň z nehnuteľností,

b) daň za psa,

c) daň za užívanie verejného priestranstva,

(3) Obec Kochanovce ukladá na svojom území miestny poplatok za komunálne odpady a drobné stavebné odpady. Zdaňovacím obdobím pre miestny poplatok za komunálne odpady a drobné stavebné odpady je kalendárny rok.

(4) Zdaňovacím obdobím pre miestne dane: daň z nehnuteľností, daň za psa, je kalendárny rok.

**ČASŤ DRUHÁ**

**MIESTNE DANE.**

**Daň z nehnuteľností**

**§ 2**

###### Daň z nehnuteľností zahŕňa

a) daň z pozemkov,

b) daň zo stavieb,

c) daň z bytov a z nebytových priestorov v bytovom dome (ďalej len „daň z bytov“).

**§ 3**

#### **Daň z pozemkov**

(1) Daňovníkom dane z pozemkov sú osoby uvedené v ust. § 5 zákona č. 582/2004 Z. z. o miestnych daniach a  miestnom poplatku za komunálne odpady a  drobné stavebné odpady (ďalej len „zákon o miestnych daniach“).

(2) Predmetom dane z pozemkov sú pozemky na území obce v členení podľa ust. § 6 ods. 1

zákona o miestnych daniach. Predmetom dane z pozemkov nie sú pozemky uvedené v ust. § 6 ods. 2 zákona o miestnych daniach.

(3) Daň z pozemkov sa vypočíta ako súčin základu dane a ročnej sadzby dane z pozemkov. Výpočet sa musí vykonať vždy podľa stavu k 1. Januáru daného zdaňovacieho obdobia. Na zmeny, ktoré nastanú v priebehu zdaňovacieho obdobia správca dane prihliadať nebude, s výnimkou prípadov vyplývajúcich zo zákona o miestnych daniach.

(4) Základ dane z pozemkov je hodnota pozemkov , ktorá sa vypočíta spôsobom vyplývajúcim z ust. § 7 zákona o miestnych daniach , t.j. vynásobením výmery pozemkov v m2 a hodnoty pozemkov za 1m2.

(5) Hodnota pozemkov na území obce Kochanovce v členení podľa ust. § 6 ods. 1 zákona o miestnych daniach je nasledovná :

a) orná pôda, chmeľnice, vinice, ovocné sady **0,3309** eur/ m2

b) trvalé trávnaté porasty **0,0308** eur/ m2

c) záhrady **1,3278** eur/ m2

d) lesné pozemky na ktorých sú hospodárske lesy 0,0333 eur/ m2

e) rybníky s chovom rýb a ostatné hospodársky využívané vodné plochy 0,0333 eur/ m2

f) zastavané plochy a nádvoria **1,3278** eur/ m2

g) stavebné pozemky **13,276** eur/ m2

h) ostatné plochy okrem stavebných pozemkov **1,3278** eur/ m2

(6) V súlade s ust. § 8 ods. 2 zákona o miestnych daniach správca dane určuje ročnú sadzbu

 dane z pozemkov v obci pre jednotlivé druhy pozemkov v obci nasledovne:

a) orná pôda, chmeľnice, vinice, ovocné sady 1,25 %

b) trvalé trávne porasty 1,25 %

c) záhrady 0,35 %

d) lesné pozemky, na ktorých sú hospodárske lesy 1,00 %

e) rybníky s chovom rýb a ostatné hospodársky

 využívané vodné plochy 1,00 %

f) zastavané plochy a nádvoria 0,35 %

g) stavebné pozemky 1,50 %

h) ostatné plochy okrem stavebných pozemkov 0,35 %

(7) Daň z pozemkov sa vypočíta ako súčin základu dane a ročnej sadzby dane z pozemkov.

**§ 4**

#### **Daň zo stavieb**

(1) Daňovníkom dane zo stavieb sú osoby uvedené v ust. § 9 zákona o miestnych daniach.

(2) Predmetom dane zo stavieb sú stavby na území obce Kochanovce, ktoré majú jedno alebo viac nadzemných podlaží alebo podzemnýchpodlaží spojené so zemou pevným základom v členení podľa ust. § 10 ods. 1 zákona o miestnych daniach. Na daňovú povinnosť nemá vplyv skutočnosť, že sa stavba prestala užívať.

(3) Predmetom dane zo stavieb nie sú stavby podľa § 10 ods. 3 zákona o miestnych daniach

(4) Základom dane zo stavieb je výmera zastavanej plochy v m2. Zastavanou plochou sa rozumie pôdorys stavby na úrovni najrozsiahlejšej nadzemnej časti stavby, pričom sa do zastavanej plochy nezapočítava prečnievajúca časť strešnej konštrukcie stavby.

(5) Správca dane určuje v súlade s ust. § 12 ods. 2 zákona o miestnych daniach ročnú sadzbu

 dane zo stavieb v obci nasledovne:

1. stavby na bývanie a drobné stavby , ktoré majú doplnkovú funkciu

pre hlavnú stavbu 0,054 eur/ m2

b) stavby na pôdohospodársku produkciu, skleníky, stavby pre vodné

 hospodárstvo, stavby využívané na skladovanie vlastnej pôdohospodárskej

 produkcie vrátane stavieb na vlastnú administratívu 0,174 eur/ m2

1. stavby rekreačných a záhradkárskych chát a domčekov

na individuálnu rekreáciu 0,248 eur/ m2

1. samostatne stojace garáže a samostatné stavby hromadných garáží a stavby

 určené alebo používané na tieto účely, postavené mimo bytových domov 0,224 eur/ m2

e) priemyselné stavby, stavby slúžiace energetike, stavby slúžiace stavebníctvu,

 stavby využívané na skladovanie vlastnej produkcie vrátane stavieb na

 administratívu 0,690 eur/ m2

f) stavby na ostatné podnikanie a na zárobkovú činnosť, skladovanie a administratívu

 súvisiacu s ostatným podnikaním a zárobkovou činnosťou 0,690 eur/ m2

g) ostatné stavby neuvedené v písm. a) až f) 0,198 eur/ m2

(6) V súlade s ust. § 12 ods. 3 zákona o miestnych daniach určuje správca dane pri viacpodlažných stavbách príplatok za podlažie vo výške **0,04** eura za každé ďalšie podlažie okrem prvého nadzemného podlažia.

(7) Daň zo stavieb sa vypočítava podľa § 12a zákona o miestnych daniach.

**§ 5**

#### **Daň z bytov**

(1) Daňovníkom dane z bytov sú osoby uvedené v ust. § 13 zákona o miestnych daniach.

(2) Predmetom dane z bytov sú byty a nebytové priestory v bytovom dome na území obce Kochanovce, v ktorom aspoň jeden byt alebo nebytový priestor nadobudli do vlastníctva fyzické osoby alebo právnické osoby (ust. § 14 zákona o miestnych daniach).

(3) Základom dane z bytov je výmera podlahovej plochy bytu alebo nebytového priestoru v m2.

(4) V súlade s ust. § 16 ods. 2 určuje správca dane ročnú sadzbu dane z bytov v obci Kochanovce vo výške 0,054 eura za každý aj začatý m2 podlahovej plochy bytu a nebytového priestoru.

(5) Daň z bytov sa vypočíta ako súčin základu dane a ročnej sadzby dane.

**§ 6**

**Spoločné ustanovenia pre daň z nehnuteľnosti**

 (1) Daňová povinnosť vzniká 1. januára zdaňovacieho obdobia nasledujúceho po zdaňovacom období, v ktorom sa daňovník stal vlastníkom, správcom, nájomcom alebo užívateľom nehnuteľnosti, ktorá je predmetom dane a zaniká 31. decembra zdaňovacieho obdobia, v ktorom daňovníkovi zanikne vlastníctvo, správa, nájom alebo užívanie nehnuteľnosti. Ak sa daňovník stane vlastníkom, správcom, nájomcom alebo užívateľom nehnuteľnosti 1. januára bežného zdaňovacieho obdobia, vzniká daňová povinnosť týmto dňom.

(2) Na vyrubenie dane z nehnuteľností je rozhodujúci stav k  l. januáru zdaňovacieho obdobia. Na zmeny skutočností rozhodujúcich pre daňovú povinnosť, ktoré nastanú v priebehu zdaňovacieho obdobia, sa neprihliada, pokiaľ zákon o miestnych daniach neustanovuje inak. V prípade nadobudnutia nehnuteľnosti vydražením v priebehu roka, daňová povinnosť vzniká prvým dňom mesiaca nasledujúceho po dní, v ktorom sa vydražiteľ stal vlastníkom nehnuteľnosti alebo prvým dňom mesiaca nasledujúceho po dni schválenia príklepu súdom.

(3) Fyzická osoba alebo právnická osoba je povinná oznámiť, v priebehu príslušného zdaňovacieho obdobia, správcovi dane skutočnosti rozhodujúce pre vznik alebo zánik daňovej povinnosti k dani z nehnuteľností a každú zmenu týchto skutočností do 30 dní odo dňa, keď tieto skutočnosti alebo ich zmeny nastali.

Za zmeny skutočností rozhodujúcich na vyrubenie dane sa nepovažuje zmena sadzieb dane z nehnuteľností, zmena hodnoty pôdy alebo pozemku, zmena oslobodenia od dane z nehnuteľností alebo zmena zníženia dane z nehnuteľností, zmena vekovej hranice občanov a uplynutie lehôt na oslobodenie od dane z nehnuteľností podľa § 104 ods. 2 až 4 zákona o miestnych daniach.

(4) Daňové priznanie k dani z nehnuteľností (ďalej len „priznanie“) je daňovník povinný podať príslušnému správcovi dane do 31. januára toho zdaňovacieho obdobia, v ktorom mu vznikla daňová povinnosť podľa stavu k 1. januáru zdaňovacieho obdobia, ak zákon o miestnych daniach neustanovuje inak a v ďalších zdaňovacích obdobiach do tohto termínu, len ak nastali zmeny skutočností rozhodujúcich na vyrubenie dane z nehnuteľností.

Daňovník, ktorý nadobudne nehnuteľnosť vydražením v priebehu zdaňovacieho obdobia, je povinný podať priznanie do 15 dní odo dňa vzniku daňovej povinnosti.

(5) Ak je pozemok, stavba, byt a nebytový priestor v bytovom dome v spoluvlastníctve viacerých osôb (§ 5 ods.4, § 9 ods. 3 a § 13 ods. 2), daňové priznanie podá každá fyzická osoba alebo právnická osoba. Ak sa spoluvlastníci dohodnú, priznanie podá zástupca, ktorého dohodou určili spoluvlastníci, pričom túto skutočnosť musia písomne oznámiť správcovi dane pred uplynutím lehoty na podanie daňového priznania. To sa nevzťahuje na manželov, ktorí majú pozemok, stavbu, byt alebo nebytový priestor v bytovom dome v bezpodielovom spoluvlastníctve manželov; v tomto prípade priznanie podáva jeden z manželov.

(6) Daňovník je povinný v priznaní uviesť všetky skutočnosti rozhodujúce na výpočet dane. Ak priznanie podáva zástupca, ktorého dohodou určili spoluvlastníci, oslobodenie od dane alebo zníženie dane sa pri výpočte dane zohľadní u toho spoluvlastníka, ktorý spĺňa podmienku na oslobodenie od dane alebo zníženie dane.

(7) Daňovník, ak ide o fyzickú osobu, je povinný uviesť v priznaní aj meno, priezvisko, titul, adresu trvalého pobytu, rodné číslo a ak ide o právnickú osobu alebo fyzickú osobu, ktorá je podnikateľom, je povinný uviesť aj obchodné meno alebo názov, identifikačné číslo a sídlo alebo miesto podnikania. Súčasne je daňovník povinný vyplniť všetky údaje podľa daňového priznania. Osobné údaje podľa tohto odseku sú chránené podľa osobitného predpisu.

1. Daň z pozemkov, daň zo stavieb a daň z bytov vyrubí správca dane každoročne podľa stavu

 k 1. januáru príslušného zdaňovacieho obdobia.

 Pri nadobudnutí nehnuteľnosti v dražbe správca dane vyrubí pomernú časť vydražiteľovi,

 začínajúc mesiacom nasledujúcim po dni, v ktorom nehnuteľnosť v dražbe nadobudol, až do

 konca príslušného zdaňovacieho obdobia.

 Pri dohode spoluvlastníkov správca dane vyrubí daň tomu spoluvlastníkovi, ktorý na základe

 ich dohody podal priznanie podľa § 19 ods. 2 zákona o miestnych daniach, v prípade

 bezpodielového spoluvlastníctva manželov, tomu z manželov, ktorý podal priznanie.

1. Vyrubená daň z nehnuteľností je splatná do 15 dní odo dňa nadobudnutia právoplatnosti

 platobného výmeru, ak zákon neustanovuje inak.

**Daň za psa**

**§ 7**

1. Predmetom dane za psa je pes starší ako 6 mesiacov chovaný fyzickou osobou alebo

 právnickou osobou.

Predmetom dane za psa nie je pes chovaný na vedecké účely a výskumné účely; pes umiestnený v útulku zvierat; a pes so špeciálnym výcvikom, ktorého vlastní alebo používa občan s ťažkým zdravotným postihnutím.

(2) Daňovníkom je fyzická osoba alebo právnická osoba, ktorá je vlastníkom psa alebo držiteľom psa, ak sa nedá preukázať, kto psa vlastní.

(3) Základom dane je počet psov.

(4) Miestne príslušnou obcou je obec, na ktorej území je pes chovaný.

(5) V súlade s ust. § 25 a s § 29 zákona o miestnych daniach určuje správca dane sadzbu dane

**5 eur** za jedného psa a kalendárny rok.

(6) Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa pes stal predmetom dane podľa § 22 ods. 1 zákona o miestnych daniach a zaniká posledným dňom mesiaca, v ktorom pes prestal byť predmetom dane.

(7) Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti. Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti pomernú časť dane za zostávajúce mesiace zdaňovacieho obdobia, za ktoré bola daň zaplatená.

Nárok na vrátenie pomernej časti dane zaniká, ak daňovník v uvedenej lehote zánik daňovej povinnosti neoznámi.

(8) Písomné oznámenie sa doručuje na obecný úrad dvojmo a musí obsahovať označenie

 vlastníka alebo držiteľa psa (pri fyzickej osobe : meno, priezvisko a adresa trvalého pobytu,

 pri právnickej osobe: názov a sídlo), druh psa (prípadne i meno), jeho vek, dátum

 nadobudnutia, miesto chovu psa uvedením adresy vlastníka alebo držiteľa psa.

(9) Vznik daňovej povinnosti preukazuje daňovník

 - písomným oznámením

(10) Zánik daňovej povinnosti preukazuje daňovník

 - písomným oznámením

(11) Daň za psa vyrubí správca dane v prvom zdaňovacom období platobným výmerom. Vyrubená daň je splatná do 15 dní odo dňa nadobudnutia právoplatnosti platobného výmeru.

(12) Daňovník môže daň zo psa zaplatiť:

a) v hotovosti do pokladne obecného úradu,

b) bezhotovostne poštovou poukážkou alebo platobným príkazom na účet obce:

 č. SK85 5600 0000 00425236 4001

Spôsob platby oznámi daňovník správcovi dane pri podaní daňového priznania.

**Daň za užívanie verejného priestranstva**

**§ 8**

(1) Predmetom dane za užívanie verejného priestranstva je osobitné užívanie verejného priestranstva.

(2) Verejným priestranstvom na účely dane za užívanie verejného priestranstva sú verejnosti prístupné pozemky vo vlastníctve obce Kochanovce, a to:

a) miestne komunikácie v celej svojej dĺžke a v šírke, pol metra za zvýšenými obrubami

 chodníkov alebo zelených pásov.

b) chodníky, a iné plochy upravené pre peších chodcov,

 (3) Verejným priestranstvom na účely tejto dane nie sú pozemky, ktoré obec prenajala podľa osobitného zákona.

 (4) Osobitným užívaním verejného priestranstva sa na účely dane za užívanie verejného priestranstva rozumie

a) umiestnenie zariadenia slúžiaceho na poskytovanie služieb, alebo predaj tovaru,

b) umiestnenie stavebného zariadenia, zariadenia cirkusu, lunaparku alebo iných atrakcií,

c) umiestnenie skládky,

d) trvalé parkovanie vozidla mimo stráženého parkoviska,

 (5) Daňovníkom dane za užívanie verejného priestranstva je fyzická osoba alebo právnická osoba, ktorá verejné priestranstvo užíva.

 (6) Základom dane za užívanie verejného priestranstva je výmera užívaného verejného priestranstva v m2.

 (7) Miestne príslušnou obcou je obec, na ktorej území sa užívané verejné priestranstvo

 nachádza.

 (8) Správca dane určuje, v súlade s ust. § 33 a § 36 zákona o miestnych daniach, sadzbu dane:

a) vo výške 2,00 eura za každý aj začatý m2 osobitne užívaného verejného priestranstva na každý aj začatý deň.

 (9) Od dane za užívanie verejného priestranstva je, v súlade s ust. § 36 zákona o miestnych daniach, oslobodené:

a) užívanie verejného priestranstva cirkvami a náboženskými spoločnosťami na dobročinné

 účely

(10) Daňová povinnosť vzniká dňom začatia osobitného užívania verejného priestranstva a zaniká dňom skončenia osobitného užívania verejného priestranstva.

(11) Daňovník je povinný podať oznámenie o začatí užívania verejného priestranstva písomne správcovi dane najneskôr v deň, kedy sa užívanie verejného priestranstva začalo.

Daňovník je povinný ohlásiť správcovi dane všetky skutočnosti, ktoré môže mať vplyv na výšku stanovenej resp. zaplatenej dane, a to v lehote 3 dní odo dňa ich vzniku.

Daňovník je povinný oznámiť správcovi dane skutočnosť, že osobitné užívanie verejného priestranstva skončilo a verejné priestranstvo bolo uvedené do pôvodného stavu najneskôr do 3 dní odo dňa skončenia užívania verejného priestranstva.

(12) Písomné oznámenie sa doručuje na obecný úrad dvojmo a musí obsahovať označenie

 fyzickej alebo právnickej osoby ( pri fyzickej osobe: meno, priezvisko, rodné číslo a adresa

 trvalého pobytu, pri právnickej osobe: obchodné meno, sídlo a IČO), spôsob užívania

 verejného priestranstva, účel a miesto užívania verejného priestranstva, výmera užívaného

 verejného priestranstva v m2, deň vzniku/zániku daňovej povinnosti a predpokladaná doba

 užívania verejného priestranstva.

(13) Obec vyrubí daň platobným výmerom. Vyrubená daň je splatná do 15 dní odo dňa nadobudnutia právoplatnosti platobného výmeru.

(14) Daň za užívanie verejného priestranstva je možné zaplatiť:

a) v hotovosti do pokladne správcu dane

 b) bezhotovostne poštovou poukážkou alebo platobným príkazom na účet obce

 č. SK85 5600 425236 4001

(15) Ak daňová povinnosť zanikne a daňovník oznámi túto skutočnosť správcovi dane do 30 dní odo dňa zániku daňovej povinnosti, správca dane vráti pomernú časť dane za zostávajúce dni, za ktoré bola daň zaplatená. Nárok na vrátenie pomernej časti dane zaniká, ak daňovník v uvedenej lehote zánik daňovej povinnosti neoznámi.

**ČASŤ TRETIA**

**MIESTNY POPLATOK**

**Miestny poplatok za komunálne odpady**

**a drobné stavebné odpady**

**§ 9**

1. Miestny poplatok za komunálne odpady a drobné stavebné odpady sa platí za komunálne odpady a drobné stavebné odpady, ktoré vznikajú na území obce.
2. Poplatníkom za komunálne odpady a drobné stavebné odpady je:

a./ fyzická osoba, ktorá má v obci trvalý alebo prechodný pobyt alebo je oprávnená užívať rodinný dom, prípadne inú nehnuteľnosť evidovanú v katastri nehnuteľností na iný účel ako je podnikanie,

b./ právnická osoba, ktorá je oprávnená užívať alebo užíva nehnuteľnosť na území obce na iný účel ako na podnikanie,

c./ podnikateľ, ktorý je oprávnený užívať alebo užíva nehnuteľnosť na území obce na účel podnikania.

1. Platiteľom poplatku je vlastník, správca alebo nájomca nehnuteľnosti. Ak je nehnuteľnosť v spoluvlastníctve viacerých vlastníkov, je platiteľom zástupca alebo správca určený vlastníkmi.

 Ak si vlastníci neurčia zástupcu, alebo správcu, určí platiteľa obec. Ak žije v spoločnej

 domácnosti viacero poplatníkov, môže za ostatných členov tejto domácnosti plnenie povinnosti

 na seba prevziať jeden z nich.

**§ 10**

1. Sadzba poplatku pre fyzické osoby je **0,0274 eur** na osobu a kalendárny deň, **t.j. 10 eur na osobu a rok.**
2. Správca dane poplatok zníži na:

**0,0137 eur na osobu a kalendárny deň, t.j. 5 eur na osobu a rok pre:**

**a./ študenta** */ s výnimkou denne dochádzajúcich študentov/*

 **-** potrebné je doložiť doklady preukazujúce nárok na zníženie /potvrdenie o návšteve

 školy/

**b**./ **pracujúcu alebo prechodne ubytovanú osobu mimo územia obce** */ s výnimkou denne dochádzajúcich/*

**-** potrebné doložiť doklady preukazujúce nárok na zníženie / pracovnú zmluvu, potvrdenie od zamestnávateľa, potvrdenie o prechodnom pobyte/

**c./samostatne žijúceho starobného dôchodcu**

1. Správca dane od poplatku **oslobodí:**

**a./ osoby, ktoré sa celoročne dlhodobo zdržiavajú v zahraničí,**

**b./ novonarodené deti v priebehu roka.**

1. Sadzba poplatku pre fyzickú osobu, ktorá nemá v obci trvalý alebo prechodný pobyt, avšak ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť alebo objekt, ktorý nie je stavbou **je 0,0274 eur na deň, t.j. 10 eur na osobu a rok.**
2. **Sadzba poplatku pre právnickú osobu a fyzickú osobu – podnikateľa je**

 a**./ 30, - eur** za rok za jednu zbernú nádobu s objemom 110 l u právnických osôb užívajúcich

 nehnuteľnosť na podnikanie alebo poskytovanie služieb pri frekvencii vývozu 2 krát mesačne

1. Poplatok sa platiteľovi vyrubí platobným výmerom. Poplatok je splatný do 15 dní odo dňa nadobudnutia právoplatnosti platobného výmeru.
2. Poplatok za likvidáciu drobných stavebných odpadov bez obsahu škodlivín je stanovený na sumu 0,078 Eur za kilogram.
3. Nárok na odpustenie, respektíve zníženie poplatku je poplatník povinný si uplatniť do 31. januára. V priebehu zdaňovacieho obdobia je povinný oznámiť skutočnosti, ktoré majú vplyv na vznik alebo zánik poplatkovej povinnosti.

(9) Miestny poplatok za komunálne odpady a drobné stavebné odpady je možné zaplatiť:

a) v hotovosti do pokladne správcu dane

b) bezhotovostne poštovou poukážkou alebo platobným príkazom na účet obce

 č. účtu: SK85 5600 425236 4001

**ČASŤ ŠTVRTÁ**

 Spoločné a  záverečné ustanovenia

**§ 11**

**Spoločné ustanovenia**

1. Správu miestnych daní a miestneho poplatku vykonáva obec Kochanovce prostredníctvom starostu obce a poverených zamestnancov obce.

(2) Postavenie povereného zamestnanca obce - správcu miestnej dane a miestneho poplatku nemá hlavný kontrolór obce Kochanovce.

(3) Daň z nehnuteľnosti, daň za psa, možno zaviesť, zrušiť, zmeniť sadzby, určiť oslobodenie alebo zníženie dane vždy len k 1. januáru zdaňovacieho obdobia. Pri poplatku za odpad možno zmeniť sadzby, prípady, v ktorých možno žiadať o zníženie alebo odpustenie poplatku, spôsob a lehotu na uplatnenie zníženia alebo odpustenia poplatku, ako aj doklady, ktoré má poplatník preukázať pri vrátení poplatku len k 1. januáru zdaňovacieho obdobia.

**§ 12**

**Záverečné ustanovenia**

1. Pokiaľ toto všeobecne záväzne nariadenie neobsahuje osobitnú právnu úpravu daní, poplatkov a konania, platia ustanovenia zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a zákon č. 563/2009 Z. z.správe daní (daňový poriadok) a o zmene a doplnení niektorých zákonov v znení neskorších predpisov.

(2) Dňom nadobudnutia účinnosti tohto všeobecne záväzného nariadenia sa rušia všetky doterajšie všeobecne záväzné nariadenia o miestnych daniach a poplatku za komunálny odpad a drobné stavebné odpady na území obce Kochanovce vrátane zmien a doplnkov.

(3) Zmeny a doplnky tohto všeobecne záväzného nariadenia schvaľuje Obecné zastupiteľstvo obce Kochanovce.

(4) Toto všeobecne záväzné nariadenie nadobúda účinnosť dňom 1. 1. 2020.

V Kochanovciach dňa, 25.11.2019

 Katarína Lászlóová

 starostka obce